Beckham kry bestuursverbod ná selfoon agter stuur | Netwerk24
10 Mei 2019 12:53
David Beckham mag vir die volgende ses maande nie ’n motor bestuur nie nadat hy gevang is waar hy sy selfoon agter die stuur gebruik het.
David Beckham buite die hof. Foto: Getty Images
Beckham (44), voormalige Britse sokkerster, het by ’n vorige geleentheid in die hof erken hy was op die selfoon terwyl hy op 21 November verlede jaar in Sentraal-Londen sy Bentley bestuur het, berig die BBC.
Hy het in stadig bewegende verkeer sy selfoon gebruik en is deur ’n lid van die publiek afgeneem. Hy het die foon laag naby sy knieë gehou toe hy dit gebruik het.
Beckham is met ses punte op sy rybewys gestraf en met £750 beboet. Hy moet ook £100 in vervolgingskoste betaal en ’n bybelasting van £75.
Hy het reeds ses punte op sy rybewys gehad en nou met 12 punte skop die bestuursverbod in, berig CNN.
“Pleks daarvan om reguit voor hom te kyk en aandag aan die pad te gee, het hy afgekyk na sy skoot waar hy op knievlak besig was op sy foon. Die getuie het ’n foto daarvan geneem,” het Matthew Spratt, die aanklaer, gesê.
Meer oor: David Beckham | Londen | Rybewys | Selfoon | Boete